"Biroul de informare și relații publice din cadrul Parchetului de pe lângă Înalta Curte de Casație și Justiție este împuternicit să aducă la cunoștința publicului următoarele:
În cauza care a făcut obiectul comunicatului de presă din data de 19 martie 2024, procurorul de caz din cadrul Secției de urmărire penală a dispus punerea în mișcare a acțiunii penale și a formulat către Tribunalul București următoarele propuneri:
- luarea măsurii arestării preventive, pentru o perioadă de 30 de zile, începând cu data de 20 martie 2024 și până la data de 18 aprilie 2024, față de un inculpat aflat în stare reținere, sub aspectul comiterii, în stare de recidivă, a infracțiunilor de: tentativă la infracțiunea de omor calificat, nerespectarea regimului armelor și al munițiilor, tulburarea ordinii și liniștii publice;
- luarea măsurii arestului preventiv, în lipsă, pentru o perioadă de 30 de zile, începând cu data punerii în executare a mandatului de arestare preventivă, față de ceilalți doi inculpați, care se sustrag de la urmărirea penală, unul pentru tentativă la infracțiunea de omor calificat, nerespectarea regimului armelor și al munițiilor și tulburarea ordinii și liniștii publice, celălalt (în stare de recidivă) pentru complicitate la tentativă la infracțiunea de omor calificat, nerespectarea regimului armelor și al munițiilor și complicitate la infracțiunea tulburarea ordinii și liniștii publice.
De asemenea, procurorul a reținut în referatul cu propunerea de arestare preventivă faptul că inculpații au comis o infracțiune contra vieții ce au avut ca urmare vătămarea corporală a două persoane, precum și o infracțiune de nerespectarea regimului armelor și al munițiilor, relevând periculozitatea socială deosebit de ridicată a faptelor pentru care inculpații sunt cercetați și care decurge atât din împrejurările comiterii faptelor (în loc public, prin folosirea unor arme de foc letale, de trei persoane împreună, după ce în prealabil au premeditat comiterea actelor de violență), precum și din împrejurările legate de modul în care autorii au reacționat după vătămarea persoanelor vătămate.
Precizăm că măsurile dispuse reprezintă o etapă a procesului penal, conform Codului de procedură penală, care nu înfrâng în niciun fel principiul prezumţiei de nevinovăţie", se arată în comunicatul SUP-PÎCCJ.
Fiți la curent cu ultimele noutăți. Urmăriți DCNews și pe Google News